ಬಹಿರ್ದೆಸೆಗೆಂದು ಕರೆದುಕೊಂಡು ಹೋಗಿ 5ರ ಬಾಲಕಿಯನ್ನ ಸಜೀವವಾಗಿ ದಹಿಸಿದ್ಳು!

ಬೆಳಗಾವಿ: ಐದು ವರ್ಷದ ಪುಟ್ಟ ಬಾಲಕಿಯನ್ನು ಸಂಬಂಧಿ ಮಹಿಳೆಯೇ ಸಜೀವವಾಗಿ ದಹಿಸಿದ ಆಘಾತಕಾರಿ ಘಟನೆಯೊಂದು ನಡೆದಿರುವ ಬಗ್ಗೆ ಬೆಳಕಿಗೆ ಬಂದಿದೆ.

ಬೆಳಗಾವಿ ಜಿಲ್ಲೆಯ ಹಿರೇಬೆಳಕಟ್ಟಿ ಗ್ರಾಮದಲ್ಲಿ ಈ ಹೀನ ಕೃತ್ಯ ನಡೆದಿದೆ. ಮೃತ ದುರ್ದೈವಿ ಬಾಲಕಿಯನ್ನು ರಾಜೇಶ್ವರಿ(5) ಎಂದು ಗುರುತಿಸಲಾಗಿದೆ.

ಬಹಿರ್ದೆಸೆಗೆ ಹೋಗಿ ಬರೋಣ ಅಂತಾ ಬಾಲಕಿಯ ಸಂಬಂಧಿ ನಿರ್ಮಲಾ(32) ಹತ್ತಿ ಹೊಲಕ್ಕೆ ಕರೆದೊಯ್ದಿದ್ದಳು. ಅಲ್ಲಿ ಬಾಲಕಿ ಕುಳಿತಿದ್ದ ವೇಳೆ ತಲೆ ಮೇಲೆ ಸೀಮೆ ಎಣ್ಣೆ ಸುರಿದು ಬೆಂಕಿ ಹಚ್ಚಿದ್ದಾಳೆ.

ಅನೈತಿಕ ಸಂಬಂಧಕ್ಕೆ ಅಡ್ಡಿಯಾಗಿದ್ದಕ್ಕೆ ಬಾಲಕಿಯನ್ನು ಸಜೀವವಾಗಿ ದಹಿಸಿದ್ದಾಳೆ ಅಂತ ತಿಳಿದುಬಂದಿದೆ. ಸದ್ಯ ಆರೋಪಿ ನಿರ್ಮಲಾಳನ್ನು ದೊಡ್ಡವಾಡ ಪೊಲೀಸರು ಬಂಧಿಸಿದ್ದು, ವಿಚಾರಣೆ ನಡೆಸಿದ್ದಾರೆ.